Patru persoane, printre care şi un copil, au fost rănite în urma unui accident rutier produs, miercuri, pe raza localităţii Milişăuţi, au anunţat reprezentanţii Inspectoratului pentru Situaţii de Urgenţă (ISU) Suceava.
Potrivit acestora, cele patru victime se aflau în două autoturisme care au intrat în coliziune.
'Au intervenit pompierii militari, cu o autospecială pentru descarcerare şi o ambulanţă SMURD, cu sprijinul a trei echipaje de la Serviciul de Ambulanţă Judeţean. Patru persoane, printre care şi un minor, au necesitat îngrijiri medicale. Toate victimele sunt conştiente şi cooperante', au precizat oficialii ISU Suceava.
Cele patru persoane au fost transportate la spital, pentru investigaţii suplimentare.
(AGERPRES/FOTO radioiasi.ro – imagine ilustrativă)